Cum omnis pene humana intentio concupiscentiis carnalibus usque adeo aggravetur ut, præpediente patre tenebrarum, minus quam necesse sit salutis suæ sit provida, illos sibi sanius consulere manifestum est qui mundanis persuasionibus repugnantes, quæ sursum sunt sapiunt non quæ super terram; cumque apud mundanos principes sæpe fieri videamus, ut quoties aliquis a qualibet potenti persona quidpiam magnum impetrare desiderat, illum pro se faciat interventorem quem potenti esse cognoverit familiarem; ita et nos si apud regem regum perpetuam salutem obtinere cupimus, sanctos ejus martyres cæterosque ipsius fideles quos in cœlorum curia prævalere credimus, pro nobis necesse est intercessores acquirere studeamus de quibus bene confidere possimus, si nos erga sanctam atque catholicam Ecclesiam mundanæ pervasionis aggravationem de medio ejus prout potuerimus auferentes pietatis viscera teneamus. Quocirca ego Raginardus de Monte sancti Johannis, Christi fidelium universitati volo fieri manifestum quod pro quibusdam consuetudinibus injustis quas in quadam potestate sancti Nazarii Biliniaco scilicet ex parte uxoris meæ....., salvamenti occasione capiebam, prædicti martyris calumnias canonicorum sæpe audiens, sed non exaudiens, ideoque a legato apostolicæ sedis, Ugone Diensi episcopo in concilio Augustuduno celebrato, nisi respicerem, excommunicatus, tamdiu substiti quoadusque uxor mea molestia corporis capta ad extrema deducta est, quæ, ne prædictæ excommunicationis rea judicaretur, prædictas injustas consuetudines dereliquit meque ut dimitterem, studiosissime familiariterque rogavit. Ego itaque non tantum uxoris meæ, sed et meæ animæ consulere volens, in sancta Pentecostes solemnitate, residente Hugone duce in civitate Augustuduno, interfui ibique jussu ipsius ducis a quo prædictæ potestatis salvamentum prædecessores mei beneficii jure tenuerant et ego tenebam, intervenientibus Augustudunensi atque Cabilonensi episcopis Aaganone atque Rocleno, prædictas consuetudines et universas captiones quas in potestate de Biliniaco, ubicumque conjaceant, prædecessores mei requisierant et ego requirebam, omnino dimisi et dereliqui et ut filii mei derelinquerent, feci præter ex unoquoque manso investito duos sextarios avenæ et sex denarios et dimidium: de apsis vero mansis, si aliquando investirentur, ne amplius quam quæ prædicta sunt requirerem, similis conventio facta est. Hoc autem ne ultra quam dictum est, unumquodque mansum deberet, Girardus ejusdem potestatis decanus sacramento probavit; cæteris vero vicinis suis idem facere apparatis dimisi. Ut autem dimissio hæc firmiorem stabilitatis obtineret vigorem, supra sacrum altare ejusdem dimissionis donum posui, meque in sempiternum ita servaturum promisi. In testimonium etiam permansurum chartam hanc inde fieri præcepi quam et ego manu propria firmavi firmandamque Hugoni duci cæterisque adstantibus viris concessi, fidejussorem etiam me in manu episcopi et canonicorum pro quingentis solidis et alios quinque fidejussores imposui quorum nomina sunt... Signum Hugonis ducis. Signum Odonis fratris ducis. Signum Raginardi.